**OSEBNA IZKAZNICA PROJEKTA/PROGRAMA**

|  |  |
| --- | --- |
| **Naziv javnega razpisa:**  **Javni razpis za podporno okolje za razvoj nevladnih organizacij 2019-2023** | |
| **Namen in predmet javnega razpisa/poziva:**  Namen javnega razpisa je krepitev zmogljivosti nevladnih organizacij (v nadaljnjem besedilu: NVO) za zagovorništvo, organizacijski razvoj NVO in izvajanje javnih storitev tj. krepitev čezsektorskega sodelovanja, povezovanja in vzpostavljanja partnerstev z namenom reševanja družbenih izzivov.  V okviru javnega razpisa so se tako nadgradile storitve podpornega okolja za NVO z namenom dolgoročnega razvoja in učinkovitega sodelovanja nevladnih organizacij pri pripravi in izvajanju javnih politik.  Predmet javnega razpisa je sofinanciranje programov/projektov podpornega okolja za razvoj nevladnih organizacij, skladno z osmo in deveto alinejo prvega odstavka 23. člena Zakona o nevladnih organizacijah.  Vsa razpisna dokumentacija in ostale podrobnosti v povezavi z razpisom so dostopne na spletni strani: [**Javni razpis za podporno okolje za razvoj nevladnih organizacij 2019-2023**](https://www.gov.si/zbirke/javne-objave/javni-razpis-za-podporno-okolje-za-nvo-2019-2023/)**.** | |
| **Upravičenec** | **Društvo za razvijanje prostovoljnega dela Novo mesto** |
| **Spletna stran upravičenca/projekta/programa** | **www.nevladnik.info** |
| **Projektni partnerji *(če je relevantno)*** | **Mladinski center BIT** |
| **Naziv projekta/programa** | **Regijski NVO center – stičišče nevladnih organizacij regije Jugovzhodna Slovenija** |
| **Višina dodeljenih sredstev** | **382.188,56 €** |
| **Obdobje izvajanja** | **1. 10. 2019 – 30. 9. 2023** |
| Kratek opis programa/projekta, iz katerega je razviden namen, cilji, povzetek poteka in rezultati.  Projekt je nadaljevanje in nadgradnja delovanja regionalnega stičišča, ki že 15 let nudi celovito podporo nevladnim organizacijam, spodbuja njihov razvoj in jih povezuje z ostalimi deležniki v lokalnih okoljih. S tem omogoča boljši izkoristek njihovih znanj in storitev za reševanje družbenih izzivov, kar prispeva h kakovostnejšim pogojem za življenje.  Za **informiranost NVO** skrbimo s pomočjo mesečnih e-novic in rednih neposrednih individualnih obvestil glede na potrebe NVO; na spletni strani Nevladnik, ki v povprečju beleži 1640 obiskovalcev na mesec, smo objavili čez 1000 informacij o razpisnih priložnostih, izobraževanjih, dogodkih, spremembah zakonodaje in ostalih temah, relevantnih za poslovanje NVO. Na FB strani, ki ji sledi 820 sledilcev, je bilo 670 objav.  Poleg klasičnih poti smo razvili tudi učinkovito metodo vsebinskega informiranja na izbrano temo – javno razpravo po vzoru grških trgov (t. i. agoro). V občini Črnomelj je prinesla strukturirane debate o perečem izzivu bega možganov mladih in prispevala k temu, da so se povezali javni zavodi, občina in nevladne organizacije ter začeli oblikovati boljše pogoje za življenje mladih (sprejeta strategija za mlade, delo na duševnih stiskah, vključitev mladih v aktivno soustvarjanje dogajanja v mestu itd.). Z zaposlitvijo komunikatorke na stičišču smo izrazito izboljšali tudi komunikacijo z ostalimi deležniki ter izboljšali zavedanje javnosti in odločevalcev o vlogi NVO in njihovemu prispevku h kakovosti življenja v lokalnih skupnostih. O NVO in njihovih vsebinah so redno poročali vsi relevantni regionalni in lokalni mediji – 353 medijskih objav ali 7 na mesec. Posebej ponosni smo tudi na inovativno sodelovanje z Zavodom Inja, organizatorjem najbolj obiskanega poletnega glasbenega festivala v Novem mestu, ki je oder tik pred začetki večjih koncertov za nekaj minut odstopil društvom, da so pred zbrano publiko predstavila svoja aktualna prizadevanja, ki so potrebovala širšo podporo javnosti.  Skupaj z ostalimi regionalnimi stičišči smo vzpostavili skupno **blagovno znamko ZaNVO**, s katero smo nevladnim organizacijam v Sloveniji olajšali dostop do informacij, znanj in naše podpore, ne glede na to, v kateri regiji imajo sedež. Vzpostavili smo skupno spletno stran, ki deluje kot platforma za izobraževanje in informiranje, in poleg številnih usposabljanj izvedli tudi tri nacionalne konference, s katerimi smo aktivno promovirali pomembne teme: participativni proračun v lokalnih skupnostih, oddaja prostorov v občinski lasti NVO-jem in digitalne rešitve, ki NVO-jem olajšajo vsebinske in tehnične vidike poslovanja.  NVO krepimo s pomočjo **servisa za NVO**, ki jim je na voljo vsak dan in na katerega se je v štirih letih redno obračalo 200 NVO (11 % vseh NVO v regiji). Zagotovili smo jim skoraj 500 ur svetovanj in 14 izobraževanj. Bolj **poglobljeno strokovno podporo smo v okviru** **mentorskega programa** nudili 10 NVO-jem. Vloženih 618 ur je okrepilo njihovo poslovanje, komuniciranje, zagovorništvo, predvsem pa zavedanje o pomembnosti prilagajanja njihovih programov aktualnim potrebam okolja in občanov. Na podlagi tega so na različnih področjih razvile **11** **novih storitev –** od ohranjanja spomina na pomembne občane (vzpostavitev nove vodene tematske sprehajalne poti v Straži) in inovativnega financiranja oskrbe zapuščenih živali (botrstvo) do nujno potrebnih odzivov na težave, ki jih je zaostrila pandemija covida (vzpostavile so izobraževanje za šolske in zdravstvene zavode, kako se odzvati na nasilje v porastu, razvile podporo mladim v duševnih stiskah in uvedle prilagojene načine dela z ranljivimi uporabniki na daljavo. Dve novi storitvi je ponudilo tudi stičišče: katalog za šole, ki vsebuje številne nevladniške vsebine, s katerimi šole učinkovito dopolnjujejo učne vsebine, ter celovito podporo občinam pri izvedbi participativnega proračuna (pilotno izveden v občini Straža).  Skoraj vse NVO, s katerimi smo delali, smo vključevali tudi v **partnerstva z organizacijami iz drugih sektorjev**, saj skupne akcije prinašajo boljše rešitve. V duhu našega slogana Spodbujamo ideje, povezujemo rešitve smo vzpostavili 9 partnerstev. Skupaj so organizacije izvedle 12 uspešnih akcij, ki so na različnih področjih prinesle pomembne pridobitve tako za NVO kot za skupnost: vzpostavile so prvi center za družine na Dolenjskem, ki nudi brezplačno strokovno podporo vsem članom družine; občanom, ki so v stiski, a živijo izven krajevnih središč na Dolenjskem in v Beli krajini pa so zagotovile mobilno podporo. V Novem mestu so uredile sodobno pešpot Pozabljena polovica Novega mesta in vodeno turo, na kateri obiskovalci spoznajo ženske, ki so pomembno prispevale k razvoju mesta, dosegle pa so tudi to, da štiri nove ulice nosijo ime po pomembnih ženskah (medtem ko so imena vseh ostalih ulic moška) in s tem zagotovile našim hčerkam in vnukinjam enakovrednejšo vlogo v družbi. Dosegle so, da je mestna občina začela problem prevelikega števila odpadkov reševati z vzpostavitvijo Knjižnice reči, ki omogoča izmenjavo predmetov za delo in prosti čas.  Skupaj z NVO in ostalimi organizacijami smo si prizadevali za sistemske izboljšave na različnih področjih, tudi na področju pogojev za delovanje NVO. Izvedli smo **26** **zagovorniških procesov**, kar 17 jih je bilo uspešnih. Tako je občina Straža v kulturni dom namestila slušno zanko in s tem občanom, ki trpijo za izgubo sluha, omogočila samostojno udeležbo na kulturnih prireditvah; štiri občine so začele problem prevelikega števila zapuščenih živali reševati z učinkovitim sofinanciranjem sterilizacij in kastracij, v občini Mirna Peč pa je plezalna infrastruktura naposled postala dostopna vsem, ne le izbranim društvom. Uspelo nam je izboljšati tudi pogoje za delovanje NVO - večkrat smo ubranili, nekajkrat pa celo dosegli zvišanje sredstev na razpisu za socialno varstvo v MONM in občini Semič, s čimer so organizacije, ki pomagajo ljudem v stiski, lahko ponudile več. Dosegli smo, da so se razpisna sredstva usklajevala z inflacijo in da so se pogodbena sredstva izplačevala po dvanajstinah. Omogočili smo uveljavljanje prostovoljskega dela kot lasten vir prihodkov in tudi kot dokazilo za nastale stroške. V MONM pa smo dosegli nov razpis za organizacije, ki delajo na področju prostora. Med uspešnejše zagovorniške procese pa zagotovo štejemo Šolo za župane, ki je pred lokalnimi volitvami uspela pripeljati kandidate za odločevalske funkcije do točke, da so se resno zavedli perečega izziva v regiji – naraščajoče stiske ljudi – in se zavezale, da bodo k temu pristopile tudi finančno. Delno so to že uresničile, saj so v sklopu regionalnega razvojnega načrta za JV regijo potrdile kar štiri projekte, ki naslavljajo to temo. | |